Sirrý Arnardóttir fjölmiðlakona er þaulvön að halda fyrirlestra og námskeið . Hún man eftir námskeiði sem hún sótti sjálf sem hafði meiri áhrif á hana en önnur . „ Ég hef farið á mörg góð námskeið sem hafa bætt líf mitt , allt frá Myndlistarskólanum í Reykjavík sem ég sótti reglulega í tíu ár í bernsku til hugleiðslunámskeiða í Oxford og NewYork-ríki undanfarin ár . En eitt námskeið sker sig úr því það hvatti mig svo mikið og gaf mér „ leyfi “ til að láta drauma mína rætast og vera ég sjálf og minnir á hvað jákvæðar fyrirmyndir eru mikilvægar . Fyrir um tuttugu árum var ég í fæðingarorlofi en fékk pössun til að fara á námskeið hjá miðaldra bandarískri konu sem sérhæfði sig í að þjálfa fólk í að koma fram og tjá sig af öryggi . Hún þorði svo vel að taka sitt pláss , þaut um salinn með krafti og útgeislun og miðlaði af reynslu sinni og þjálfaði fólk í að koma fram af öryggi . Ég sá þarna flotta fyrirmynd . Ég var dregin út og vann kennslubókina hennar og fór í framhaldinu að sækja mér meiri og meiri þekkingu á þessu sviði og er í dag sjálf orðin miðaldra kona ; vinn við þetta og hef skrifað bók um örugga tjáningu og betri samskipti . Starfa í dag sem stjórnendaþjálfari og háskólakennari á Bifröst og þetta er mitt svið og ég nýt þess að hvetja fólk til að taka sitt pláss og leyfa sér að skína og vera öruggt , “ segir Sirrý .